Document ID: 32002L0031

A Bizottság 2002/31/EK irányelve
(2002. március 22.)
a 92/75/EGK tanácsi irányelvnek a háztartási légkondicionáló berendezések energiafogyasztásának címkézése tekintetében történő végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltüntetéséről szóló, 1992. szeptember 22-i 92/75/EGK tanácsi irányelvre [1] és különösen annak 9. és 12. cikkére,
mivel:
(1) A 92/75/EGK irányelv előírja a Bizottság számára, hogy végrehajtási irányelveket fogadjon el a különféle háztartási készülékek, beleértve a légkondicionáló berendezések tekintetében.
(2) A légkondicionáló berendezések által felhasznált villamos energia a közösségi háztartási energiaszükséglet jelentős hányadát teszi ki. E berendezések energiafelhasználását jelentősen csökkenteni kell.
(3) A harmonizált szabványok a 98/48/EK irányelvvel [2] módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv [3] I. mellékletében említett európai szabványügyi testületek által, és a Bizottság és e testületek közötti együttműködésre vonatkozó, 1984. november 13-án aláírt, módosított általános iránymutatásokkal összhangban elfogadott műszaki előírások.
(4) Amennyiben a háztartási készülékek zajkibocsátásáról szóló, 1986. december 1-jei 86/594/EGK tanácsi irányelv [4] előírásai alapján a tagállamok igénylik, meg kell adni a zajkibocsátással kapcsolatos adatokat.
(5) Az ebben az irányelvben előírt intézkedések összhangban vannak a 92/75/EGK irányelv 10. cikke alapján létrehozott bizottság véleményével,
ELFOGADTA EZT AZ IRÁNYELVET:
1. cikk
Ezt az irányelvet az EN 255-1, EN 814-1 európai szabványokban vagy a 2. cikkben említett harmonizált szabványokban meghatározott, elektromos hálózatról üzemelő háztartási légkondicionáló berendezésekre kell alkalmazni.
Az irányelv nem vonatkozik a következő készülékekre:
- olyan készülékek, amelyek képesek más energiaforrással működni,
- levegő-víz és víz-víz típusú hőszivattyúk,
- 12 kW-ot meghaladó (hűtési) teljesítménnyel rendelkező berendezések.
2. cikk
(1) Az ezen irányelv által előírt adatokat az Európai Szabványügyi Bizottság (CEN) által a Bizottságtól a 98/34/EK irányelvben kapott felhatalmazás alapján elfogadott, olyan harmonizált szabványoknak megfelelő mérések útján állapították meg, amelyek hivatkozási számait közzétették az Európai Közösségek Hivatalos Lapjában, és amelyekkel kapcsolatban a tagállamok közzétették az azokat átültető nemzeti szabványok hivatkozási számait.
Ennek az irányelvnek az I., II. és III. mellékletében szereplő, zajjal kapcsolatos adatok megadását előíró rendelkezései csak abban az esetben alkalmazandók, amennyiben az adatszolgáltatást a 86/594/EGK irányelv 3. cikke alapján a tagállamok írják elő. Ezt az adatot a fenti irányelvvel összhangban mérik.
(2) Az ebben az irányelvben használt kifejezések jelentése megegyezik a 92/75/EGK irányelvben használtakéval.
3. cikk
(1) A 92/75/EGK irányelv 2. cikkének (3) bekezdésében említett műszaki dokumentáció a következőket tartalmazza:
a) a szállító neve és címe;
b) a modell általános leírása, amely elegendő a modell egyértelmű és könnyű azonosításához;
c) a modell főbb tervezési jellemzőire vonatkozó adatok, beleértve a kapcsolódó rajzokat és különösen azok a tételeket, amelyek észrevehető hatást gyakorolnak a berendezés energiafogyasztására;
d) az ezen irányelv 2. cikkének (1) bekezdésében említett harmonizált szabványoknak megfelelő vizsgálati eljárások alapján elvégzett mérések eredményeiről szóló jelentéseket;
e) a használati utasítás, ha van ilyen.
Amennyiben egy adott modellkombinációra vonatkozó adatokat a tervezési számítások és/vagy más kombináció eredményeinek extrapolációja alapján állapítják meg, a dokumentáció tartalmazza az ezekre a számításokra és/vagy extrapolációkra, valamint az elvégzett számítások eredményei pontosságának igazolása céljából elvégzett vizsgálatokra vonatkozó részleteket (az osztott rendszerek teljesítményének számítására használt matematikai modell, valamint a modell igazolására végzett mérések részleteit).
(2) A 92/75/EGK irányelv 2. cikkének (1) bekezdésében említett címke megfelel ezen irányelv I. mellékletének.
A címkét a berendezés előlapján vagy tetejének külső oldalán kell elhelyezni oly módon, hogy jól látható legyen, és ne legyen takarásban.
(3) A 92/75/EGK irányelv 2. cikkének (1) bekezdésében említett adatlap tartalma és formája megfelel ezen irányelv II. mellékletének.
(4) Amennyiben a berendezéseket nyomtatott vagy írott közlés útján, illetve bármely olyan módon kínálják eladásra, bérletre vagy részletvásárlásra, amely azzal jár együtt, hogy a potenciális vásárló várhatóan nem tekintheti meg a kiállított berendezést, mint például írásos ajánlat, csomagküldő kereskedő katalógusa, az Interneten vagy más elektronikus médiában megjelenő hirdetés, a közlés tartalmazza az ezen irányelv III. mellékletében előírt valamennyi adatot.
(5) A berendezések energiahatékonysági osztályának megállapítása a IV. mellékletnek megfelelően történik.
4. cikk
Átmeneti intézkedésként a tagállamok 2003. június 30-ig engedélyezik a termékek olyan forgalomba hozatalát, értékesítését és/vagy a termékek olyan módon történő kiállítását, valamint a 3. cikk (4) bekezdése szerinti olyan közlések kiadását, amelyek nem felelnek meg ezen irányelv előírásainak.
5. cikk
(1) 2003. január 1-je előtt a tagállamok elfogadják és kihirdetik az irányelvnek való megfelelés biztosításához szükséges rendelkezéseket. Erről haladéktalanul tájékoztatják a Bizottságot.
Ezeket a rendelkezéseket 2003. január 1-jétől alkalmazzák.
(2) A tagállamok ezeknek a rendelkezéseknek az elfogadásakor hivatkoznak erre az irányelvre, vagy ilyen hivatkozást a hivatalos kihirdetésük alkalmával fűznek hozzájuk. A hivatkozás módját a tagállamok határozzák meg.
(3) A tagállamok tájékoztatják a Bizottságot a nemzeti jog azon rendelkezéseiről, amelyeket az ennek az irányelvnek a hatálya alá tartozó területen elfogadtak.
6. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
7. cikk
Ennek az irányelvnek a tagállamok a címzettjei.
Kelt Brüsszelben, 2002. március 22-én.

Labels: 3
14
1
20